# Almásy László

### A Wikipédiából, a szabad lexikonból.

Almásy László szobra a Magyar Földrajzi Múzeum kertjében

Almásy László Ede (Borostyánkő, jelenleg Bernstein, Ausztria, 1895. augusztus 22. - Salzburg, Ausztria, 1951. március 22.) Utazó, Afrika-kutató, felfedező.

## [szerkesztés] Életrajz

Almásy György gróf (Ázsia-kutató) második fiaként, a magyarországi Borostyánkő várában született. Édesanyja Pittoni Ilona volt.

Műszaki tanulmányokat folytatott London mellett, majd az I. világháború alatt pilóta volt. Vékony, magas termetű, nagy teherbírású, sportos alkatú ember volt.

A technikai érdeklődése vezette először Afrikába is. 1926-ban a grazi Steyr autógyár megbízásából utazott oda, hogy egy személygépkocsit próbáljon ki a rendkívüli körülmények között. Eközben bejárta a Kairó környékét. 1929-ben két Steyr gépkocsival Kelet-Afrikából indulva átszelte Afrikát, az útvonal rendkívül nehéz, változatos terepen vezetett Kairóig. Az 1930-as években több expedíciót vezetett a Líbiai-sivatag ismeretlen területeinek kutatására. Közreműködött az egyiptomi sportrepülés létrejöttében.

A Líbiai-sivatag déli részén fekvő 1900 méter magas Uveinat-hegység barlangjaiban, és a Gilf Kebir fennsík lábánál fekvő völgyekben prehisztorikus lelőhelyeket, sziklafestményeket fedezett fel, köztük a híres Úszók barlangját (Wadi Sura) is. Az expedíció tagjaként utazó Kádár László, később a magyar földrajztudomány jeles személyisége, fontos megfigyeléseket és megállapításokat tett a sivatagi homokformák, a dűnetípusok stb. kialakulásával kapcsolatban. Almásy 1934-ben és 35-ben térképezte a Szahara közepén található Nagy homoktenger nevű hatalmas homoksivatagot.

### [szerkesztés] Magyarabok

Tudósított arról, hogy a Nílus egyik szigetén egy „magyar” nevű berber törzs él, amelynek tagjai állítólag II. Szolimán szultán serege által összefogdosott magyar hadifoglyok leszármazottai.

### [szerkesztés] Háború

1941-ben behívták, magyar tartalékos tisztként az Rommel által vezetett Afrika Korpshoz került, ahol nagy távolságú sivatagi felderítő volt. Állítólagos náci kémként letartóztatták és perbe fogták, de a Népbíróság bűncselekmény hiányában felmentette.

Később angol segítséggel Egyiptomba szökött, ahol gépkocsik értékesítésével foglalkozott. 1951-ben európai útja során súlyosan megbetegedett, dizentériáját Salzburgban már nem tudták gyógyítani. Sírja a salzburgi köztemetőben található.

## [szerkesztés] Könyvei

- Autóval Szudánba (Bp., 1927)
- Az ismeretlen Szahara (Bp., 1934)
- Levegőben, homokon (Bp., 1937)
- Rommel seregénél Líbiában (Bp., 1943)

## [szerkesztés] Az "angol" beteg

Almásy személyéről mintázták Az angol beteg című játékfilm címszereplőjét. A film egy szerelmi történet keretébe ágyazva mutat be részleteket "Almásy gróf" kutatásairól és életéből, az általa fölfedezett sziklafestményekről és a háború előtti Egyiptomról. A történet hátteréről itt olvashatunk: Az Angol beteg és a dokumentum.

Fennmaradt egy, az 1929-es expedícióról forgatott némafilm az igazi Almásyról is.

## [szerkesztés] Külső hivatkozások

- Életrajza
- Almásy László, az igazi „angol beteg”
- Egy televíziós beszélgetés Almásyról
- Török Zsolt: Salaam Almásy (könyvismertető)

A lap eredeti címe "http://hu.wikipedia.org../../../a/l/m/Alm%C3%A1sy_L%C3%A1szl%C3%B3_d683.html"

Kategóriák: Magyar utazók, felfedezők | Magyar pilóták

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Deutsch
- Esperanto
- Español
- Galego
- Norsk (bokmål)